เชิญออกพรก.กู้4แสนล้าน
สศค.ยันไม่กระทบฐานะคลังคาดใช้เวลาฟื้นฟูอุตฯ4เดือน
20 ต.ค. 2554

สศค.ยันไม่กระทบฐานะคลังคาดใช้เวลาฟื้นฟูอุตฯ4เดือน
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า กระทรวงการคลังประเมินว่างบประมาณในการฟื้นฟูภัยน้ำท่วมที่รัฐบาลมีแผนงานจะใช้น่าจะเพียงพอ ทั้งจากการขยายวงเงินขาดดุลงบประมาณปี 2555 เพิ่มอีก 5 หมื่นล้านบาท รวมเป็น 4 แสนล้านบาท การปรับเกลี่ยงบประมาณรายจ่ายประจำปีอีก 10% หรือประมาณ 8 หมื่นล้านบาท และการออกพระราชกำหนด (พ.ร.ก.) กู้เงินอีกร่วม 4 แสนล้านบาท
“หากต้องออก พ.ร.ก.กู้เงินเพิ่มอีก 4 แสนล้านบาท ก็ไม่มีปัญหา เพราะหนี้สาธารณะต่อจีดีพีก็ยังไม่เกิน 60% จะอยู่ที่ประมาณ 47% เท่านั้น” ผู้อำนวยการ สศค. กล่าว
นายสมชัย กล่าวว่า ในสัปดาห์หน้ากระทรวงการคลังจะเสนอมาตรการช่วยเหลือเพิ่มเติมร่วมกับกระทรวงแรงงานและกระทรวงอุตสาหกรรม ให้ที่ประชุมคณะรัฐมนตรี (ครม.) พิจารณาด้วย
ทั้งนี้ สศค.ประเมินว่าการฟื้นฟูโรงงานอุตสาหกรรมที่ถูกน้ำท่วมในพื้นที่นิคมอุตสาหกรรมจะใช้เวลาประมาณ 4 เดือน ในกรณีที่เป็นบริษัทขนาดใหญ่ เพราะบริษัทเหล่านี้จะได้รับการสนับสนุนอย่างเต็มที่จากบริษัทแม่ ส่วนบริษัทขนาดเล็กน่าจะใช้เวลาแค่ 1-2 เดือน และหลังจากน้ำลดแล้วภาครัฐจะมีมาตรการช่วยเหลือทั้งมาตรการทางภาษีและมาตรการทางด้านการเงิน
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า หนี้สาธารณะของไทยปัจจุบันอยู่ที่ 4.26 ล้านล้านบาท คิดเป็น 40.22% ของผลิตภัณฑ์มวลรวมภายในประเทศ (จีดีพี) รัฐบาลยังสามารถกู้เงินทำงบขาดดุล หรือออก พ.ร.ก.กู้เงินฟื้นฟูน้ำท่วมได้อีกถึง 2 ล้านล้านบาท จึงชนเพดานตามกรอบความยั่งยืนทางการคลัง
ทั้งนี้ การกู้เงิน 4 แสนล้านบาท ทำงบประมาณขาดดุลปี 2555 ไม่มีปัญหากับการบริหารหนี้ ส่วนการออก พ.ร.ก.เงินฟื้นฟูน้ำท่วม ยังไม่ทราบว่ามีจำนวนเท่าไหร่ ขึ้นอยู่กับการตัดสินใจของรัฐบาล
อย่างไรก็ตาม การกู้เงินของรัฐบาลคงต้องระวังเรื่องงบ ประมาณชำระหนี้ที่กำหนดไว้ไม่เกิน 15% ของงบประมาณรายจ่าย โดยในปีงบประมาณ 2555 มีการตั้งงบชำระหนี้สูงถึง 12% หรือ 1.7 แสนล้านบาท ซึ่งส่วนใหญ่เป็นการชำระดอกเบี้ย มีชำระเงินต้นเพียงเล็กน้อยเท่านั้น หากกู้มากอาจจะเกินเพดานที่กำหนด หากจำเป็นต้องกู้รัฐบาลอาจจะต้องขยายกรอบเพิ่มขึ้น